《程顺子升斋》
宋代·吴泳

雨养焦谷芽，清晨勃然兴。风入春笋节，一夕长数层。

地道元敏春，生意实可徵。一息不滋长，枯荄莽丘陵。

所以务学者，进德长如登。礼义所封植，忠和所薰蒸。

湛然清明气，于此中夜存。德盛仁既熟，始如日之升。

今人废下学，乃以高自矜。譬之凌霄花，霄竟不可凌。

子归且近思，从下观上腾。谦谦以自牧，洞洞如不胜。

舜颜亦人耳，毋谓人鲜能。

作者简介：吴泳（约公元1224年前后在世），字叔永，潼川人。生卒年均不详，约宋宁宗嘉定末前后在世。嘉定元年（公元1209年）第进士。累迁著作郎，兼直舍人院。应诏上书，颇切时要。累迁吏部侍郎兼直学士院，上疏言谨政体、正道揆、厉臣节、综军务四事。后进宝章阁学士，知温州，以言罢。泳著有鹤林集四十卷，《四库总目》行于世。